b'\n_START_ARTICLE_\nHajciuni\xc5\xa1ki m\xc3\xb5is\n_START_PARAGRAPH_\nHajciuni\xc5\xa1ki m\xc3\xb5is ehk Gaitsjuni\xc5\xa1ki m\xc3\xb5is on m\xc3\xb5is Valgevenes Hrodna oblastis Voranava rajoonis Kanvieli\xc5\xa1ki k\xc3\xbclan\xc3\xb5ukogus Hajciuni\xc5\xa1ki asulas._NEWLINE_Hajciuni\xc5\xa1ki m\xc3\xb5is sai alguse aastal 1565, mil asula omanikud olid Rymszad. Toona oli m\xc3\xb5isas kolm elumaja, selle juures olid tallid ja ka juurviljaaed. J\xc3\xa4rgmisteks omanikeks olid Nonhardtid, kes rajasid ka m\xc3\xb5isa praeguse peahoone. Seej\xc3\xa4rel kuulusid sealsed valdused Chreptowiczitele, Szretteritele, Puttkameritele. P\xc3\xb5hjas\xc3\xb5ja ajal piirasid Rootsi v\xc3\xa4ed edutult m\xc3\xb5isa, mida kaitsesid August II Tugeva v\xc3\xa4ed. XIX sajandi algul kuulus m\xc3\xb5is Osten-Sackenitele, aastast 1830 aga taas Rymszadele._NEWLINE_M\xc3\xb5isa kindlustatud peahoone ehitati aastal 1613. Hoone on Valgevenes unikaalne, olles \xc3\xbcks v\xc3\xa4hestest s\xc3\xa4ilinud keskaegsetest kindlusm\xc3\xb5isatest. Hoone esimesel korrusel asusid ruumid lossi v\xc3\xa4ikese garnisoni jaoks, teisel korrusel olid aga majaperemehe eluruumid._NEWLINE_M\xc3\xb5isa juurde rajati XIX sajandil ka 15 hektari suurune park. Pargis asub kabel, kunagine Hajciuni\xc5\xa1ki luteri kirik. P\xc3\xb5hiliselt kasvavad seal p\xc3\xa4rnad ja lehised, nende seas ka mitmed p\xc3\xb5lispuud._NEWLINE_Hoone pole s\xc3\xa4ilinud stiilipuhtalt, aastail 1900\xe2\x80\x931905 laiendati hoonet ja lisati terrass. Esimese maailmas\xc3\xb5ja ajal l\xc3\xa4bis Hajciuni\xc5\xa1kit Saksa-Vene v\xc3\xa4gede vaheline rindejoon. Vana m\xc3\xb5isahoone sai lahinguis kannatada, h\xc3\xa4visid sinna varjule viidud arhiiv ja raamatukogu._NEWLINE_Teise maailmas\xc3\xb5ja j\xc3\xa4rel tegutses m\xc3\xb5isas mehhanisaatorite kool. Aastast 1960 asub seal ps\xc3\xbchhiaatriahaigla.'